Aqua
Aqua, dansk-norsk popgruppe, dannet i 1995 af Claus Noreen (f. 1970), keyboard, Søren Rasted (f. 1969), keyboard, René Dif (f. 1967), rap og sang, og Lene Nystrøm (f. 1973), sang. Gruppen fik kolossal international succes med sin iørefaldende dansepop, ikke mindst med hittet Barbie Girl (1997). Aqua, som var den bedst sælgende danske gruppe nogensinde med ca. 28 mio. solgte plader, blev opløst i 2001; samme år giftede Søren Rasted og Lene Nystrøm sig med hinanden.
Aqua blev gendannet i 2007, tog på turné og udsendte nyt materiale, bl.a. singlen Back to the 80s (2009) og albummet Megalomania (2011).